Santo Stefanus

**Santo Stefanus** atau **Stefanos** (; Inggeris: Saint Stephen) ialah martir pertama dalam agama Kristian.

Kerana itu, beliau juga digelar ***Protomartir*** (). Beliau dihormati sebagai orang suci dalam Gereja Roman Katolik, serta di Gereja Ortodoks Timur. Hari perayaan beliau adalah pada 3 Ogos. Nama beliau bermaksud 'kalungan daun dafnah' atau 'mahkota' dalam bahasa Yunani. Kematiannya diceritakan dalam Kitab Kisah Para Rasul. Beliau direjam sehingga mati atas tuduhan kufur dan diperingati pada Perayaan St. Stefanus, 26 Disember.

## Latar belakang
Stefanus pertama kali disebut dalam Kisah Para Rasul sebagai salah seorang daripada Tujuh Diakon, yang dilantik oleh para Rasul untuk mengagihkan makanan dan bantuan amal kepada anggota masyarakat yang lebih miskin pada awal agama Kristian. Menurut kepercayaan Ortodoks, beliaulah yang sulung dan oleh itu dipanggil "diakon agung". Disebabkan diakon lain, Nicholas dari Antioka, khusus dinyatakan telah memeluk agama Yahudi, Stefanus boleh diandaikan lahir seorang Yahudi tetapi tiada lagi yang diketahui tentang hidup beliau sebelum itu. Diakon-diakon ini dilantik kerana orang Yahudi peranakan Yunani tidak berpuas hati janda-janda mereka tidak dilayan dengan baik seperti janda Yahudi Ibrani semasa makanan harian diagihkan. Oleh sebab nama Stephanos adalah bahasa Yunani Koine, beliau diandaikan adalah antara Yahudi Yunani ini. Stefanus dikatakan terkenal atas keimanannya, dikuasai Roh Kudus, dan pernah melakukan mukjizat di kalangan orang ramai.

Beliau melakukan ajarannya dan "tanda-tanda dan keajaiban" di saumaah orang Yahudi Yunani kerana beliau dikatakan telah membangkitkan penentangan Saumaah Orang Yang Dibebaskan, dan "orang Kirene, dan Iskandariah, dan mereka yang berasal dari Kilikia dan Asia". Ahli-ahli saumaah ini mencabar ajaran Stefanus tetapi beliau berjaya mengalahkan mereka dalam berdebat. Marah dengan penghinaan ini, mereka membuat kesaksian palsu bahawa Stefanus telah berkhutbah mengkufuri Musa dan Tuhan. Mereka mengheretnya kepada Sanhedrin, majlis agama tertinggi Yahudi, menuduhnya berkhutbah mendustakan Kuil Kedua dan Taurat. Stefanus dikatakan tidak takut, dan wajahnya nampak seperti "malaikat".

Dalam ucapan panjang kepada majlis Sanhedrin yang hampir memenuhi Kisah Para Rasul 7, Stefanus mengemukakan pandangannya tentang sejarah Bani Israel. Beliau berkata Tuhan menampakkan diri-Nya kepada Abraham di Mesopotamia, dengan itu menetapkan pada awak ucapan beliau salah satu tema utamanya, bahawa Tuhan tidak tinggal dalam satu bangunan tertentu (merujuk kepada Kuil Suci). Stefanus menceritakan kisah-kisah para Bapa-bapa Bangsa mereka dengan lebih mendalam dan lebih terperinci tentang Musa. Tuhan menampakkan diri-Nya kepada Musa dalam api belukar yang menyala, dan mengilhami Musa untuk membawa umatnya keluar dari Mesir. Namun demikian, Bani Israel menyembah tuhan-tuhan lain. Ini menetapkan tema utama kedua ucapan Stefanus, ketidaktaatan Bani Israel kepada Tuhan. Stefanus menghadapi dua tuduhan: bahawa beliau telah mengisytiharkan bahawa Yesus akan memusnahkan Kuil di Baitulmaqdis dan bahawa beliau telah mengubah adat istiadat Musa. Paus Benedictus XVI menyatakan pada tahun 2012 bahawa Stefanus bersandar pada kitab Yahudi untuk membuktikan hukum-hukum Musa bukannya dihapuskan oleh Yesus tetapi sebaliknya dipenuhi. Stefanus mengecam semua yang mendengar sebagai orang yang "tegang leher" yang, sama seperti nenek moyang mereka, menentang Roh Kudus. “Nabi manakah yang tidak dianiaya oleh nenek moyang kamu semua? Mereka membunuh nabi-nabi yang dahulu kala mengumumkan kedatangan Hamba Allah yang melakukan kehendak-Nya, yang kamu khianati dan bunuh. Kamu telah menerima Taurat Allah yang disampaikan oleh malaikat, tetapi kamu tidak mematuhinya."

### Perejaman Stefanus

Selepas dikecam, kisahnya ialah orang ramai tidak dapat menahan kemarahan mereka lagi. Namun, Stefanus mendongak dan berseru, "Lihatlah, saya nampak syurga terbuka, dan Anak Manusia berdiri di sebelah kanan Tuhan." Beliau berkata bahawa Yesus yang baru dibangkitkan sedang berdiri di sisi Tuhan. Orang ramai, yang melemparkan batu-batu pertama, mencabut jubah mereka untuk melakukannya dan meletakkannya di kaki seorang pemuda bernama Saulus (kemudian dikenali sebagai Rasul Paulus). Stefanus berdoa agar Tuhan menerima rohnya dan agar pembunuhnya diampuni, lalu beliau berlutut dan meninggal dunia. Saulus "menyetujui kematiannya." Selepas kematian Stefanus, murid-murid yang tinggal kecuali para rasul melarikan diri ke negeri yang jauh, ramai ke Antioka.

#### Lokasi pemartiran
Tempat sebenar rejaman Stefanus tidak disebutkan dalam Kisah Para Rasul; sebaliknya ada dua riwayat yang berbeza. Satu, yang dibuat oleh ahli arkeologi Perancis terkenal Louis-Hugues Vincent (1872–1960) dan Félix-Marie Abel (1878–1953) adalah teori purba. Ia menyatakan peristiwa itu berlaku di pintu gerbang utara Baitulmaqdis, manakala satu lagi teori, menurut Vincent dan Abel berasal dari Zaman Pertengahan dan selewat-lewatnya abad ke-12, menempatkannya di pintu gerbang timur.

## Pandangan tentang ucapan Stefanus

Daripada banyak ucapan dalam Kisah Para Rasul, ucapan Stefanus kepada Sanhedrinlah yang paling panjang. Sesetengah pakar mempersoalkan sama ada ucapan yang begitu panjang itu boleh dirakamkan perkataan demi perkataan, tetapi yang lain percaya bahawa ucapan Stefanus mencerminkan keperibadian beliau yang unik.

Terdapat sekurang-kurangnya lima tempat apabila penceritaan semula kisah-kisah sejarah Israel oleh Stefanus menyimpang daripada kitab suci yang merakamkan kisah-kisah ini; sebagai contoh, Stefanus mengatakan bahawa makam Yakub berada di Sikhem, tetapi Kejadian 50:13 mengatakan jenazah Yakub dibawa dan dikebumikan di dalam sebuah gua di Makhpela di Hebron. Sesetengah ahli teologi berpendapat bahawa ini mungkin bukan percanggahan, tetapi peringkasan sejarah untuk orang-orang yang sudah biasa dengannya. Sama ada jenazah Yakub dibawa ke makam di Sikhem tidak direkodkan dalam kitab Kejadian, tetapi tidak bermakna tulang-temulangnya tidak dipindahkan ke Sikhem untuk dikebumikan buat kali terakhir, sama seperti tulang-tulang anak Yakub Yusuf, seperti dalam Yosua 24:32. Sarjana lain menganggap ini dan percanggahan lain sebagai kesilapan. Yang lain menafsirkannya disengajakan untuk membuat poin-poin teologikal. Kemungkinan lain ialah percanggahan itu datang daripada riwayat Yahudi kuno yang tiada dalam kitab-kitab suci atau mungkin popular di kalangan penduduk Baitulmaqdis yang bukan ahli jurutulis Taurat.

Ada banyak persamaan antara kisah Stefanus dalam Kisah Para Rasul dan Yesus dalam Injil—misalnya kedua-dua tokoh melakukan mukjizat, kedua-duanya dibicarakan oleh Sanhedrin, mereka berdua berdoa memohon pengampunan bagi pembunuh mereka—telah menyebabkan sangkaan bahawa pengarang Kisah Para Rasul telah menekankan—untuk menunjukkan kepada pembaca bahawa orang menjadi kudus apabila mereka mengikuti teladan Kristus—atau mereka sebahagian (atau semua) cerita ini.

Kritikan terhadap kepercayaan dan amalan Yahudi tradisional dalam ucapan Stefanus adalah sangat kuat—apabila beliau berkata Tuhan tidak tinggal di dalam kediaman yang "dibuat oleh tangan manusia", merujuk kepada Kuil Suci, beliau menggunakan ungkapan yang sering digunakan oleh teks Alkitab untuk menggambarkan berhala.

Sesetengah orang telah mengemukakan tuduhan anti-Yahudi terhadap ucapan tersebut, misalnya paderi dan sarjana perbandingan agama S. G. F. Brandon, yang menyatakan: "Polemik anti-Yahudi ucapan ini mencerminkan sikap pengarang Kisah Para Rasul."

## Ulasan
Friedrich Justus Knecht menyatakan persamaan kemartiran Stefanus dengan kematian Yesus di kayu salib:1. Tuhan kita yang Terberkati dijatuhi hukuman mati atas tuduhan mengeluarkan kata-kata kufur, kerana Dia telah bersumpah: "Akulah Anak Tuhan yang hidup, dan selepas ini kamu akan melihat Anak Manusia duduk di sebelah kanan Tuhan". Dengan cara yang sama Stefanus direjam atas anggapan bahawa dia mengeluarkan kata-kata kufur, dan kerana dia mengaku kepercayaannya kepada Ketuhanan Yesus, dan berkata: "Saya melihat syurga terbuka, dan Yesus berdiri di sebelah kanan Tuhan". 2. Kedua-dua Tuhan kita yang Terberkati dan St. Stefanus telah dilayan sebagai orang buangan, dan dibunuh di luar kota. 3. Kedua-duanya, ketika mati, berdoa untuk musuh mereka: "Bapa, ampunilah mereka, kerana mereka tidak tahu apa yang mereka lakukan". – "Jangan letakkan dosa ini kepada mereka". 4. Kedua-duanya, sebelum mati, menyerahkan jiwa mereka kepada Tuhan: "Bapa, ke dalam tangan-Mu aku serahkan roh-Ku". – “Tuhan Yesus, terimalah jiwaku!”

## Makam dan relik Stefanus

Kisah 8:2 mengatakan "orang-orang saleh membawa Stefanus ke penguburannya, dan amat meratapi kematiannya," tetapi lokasi beliau dikuburkan tidak dinyatakan.

Pada tahun 415, seorang paderi bernama Lucian kononnya mendapat mimpi yang mendedahkan lokasi jenazah Stefanus di Beit Jimal. Selepas itu, relik protomartir itu diarakkan ke Gereja Hagia Sion pada 26 Disember 415, menjadikannya tarikh perayaan Santo Stefanus. Pemerolehan semula relik itu diterangkan dalam surat yang ditulis oleh Avitus dari Braga, yang terlibat dalam komplot untuk membawa sebahagian daripada relik itu ke Braga, Portugal menerusi sejarawan dan ahli teologi, Paulus Orosius. Pada tahun 439, relik itu telah dipindahkan ke sebuah gereja baru di utara Gerbang Damsyik yang dibina oleh maharani Aelia Eudocia sebagai satu dedikasian kepada Santo Stefanus. Gereja ini telah dimusnahkan pada abad ke-12. Sebuah gereja Katolik Perancis abad ke-20, Saint-Étienne, telah dibina di tempatnya, manakala sebuah lagi, Gereja Ortodoks Yunani St. Stefanus, dibina di luar pintu gerbang timur bandar itu, yang dianggap oleh riwayat kedua sebagai tapak kematian beliau, bukannya lokasi utara di luar Gerbang Damsyik (untuk dua tradisi lihat di sini).

Tentera Salib pada mulanya memanggil pintu utara utama Baitulmaqdis sebagai "Pintu Santo Stefanus" (dalam bahasa Latin, *Porta Sancti Stephani*), menunjukkan kedekatannya dengan tapak kemartiran Santo Stefanus, ditandai dengan gereja dan biara yang dibina oleh Maharani Eudocia. Riwayat lain didokumentasikan dari akhir zaman Perang Salib, selepas kehilangan gereja Byzantin: kerana jemaah Kristian dilarang mendekati tembok kota utara yang terdedah kepada serangan, nama "Gerbang Santo Stefanus" telah dipindahkan ke pintu timur yang masih boleh digunakan, yang memakai nama ini sehingga hari ini.

Relik protomartir itu kemudiannya dipindahkan ke Rom oleh Paus Pelagius II semasa pembinaan basilika San Lorenzo fuori le Mura. Ia dikebumikan bersama relik Santo Laurentius, yang makamnya diabadikan di dalam gereja. Menurut *Legenda Emas*, buku yang mengisahkan hidup-hidup para santo, relik Laurentius berganjak secara ajaib ke satu sisi untuk memberi ruang kepada relik Stefanus.

Regalia Imperial Empayar Rom Suci termasuk relik yang dikenali sebagai Dompet St. Stefanus yang merupakan kotak emas dan bertatahkan permata, dipercayai mengandungi tanah yang dibasahi darah St. Stefanus. Relikuari itu berkemungkinan adalah rekaan dari abad ke-9.

Dalam buku *Kota Tuhan*, Agustinus dari Hippo menceritakan pelbagai keajaiban yang berlaku apabila sebahagian daripada relik Santo Stefanus dibawa ke Afrika.

Relik protomartir itu juga pernah berada di India Kerala, dibawa dari Jemaah Gunung Athos, Greece ke Pusat Ziarah Katedral Ortodoks St. Stefanus, Kudassanad, Kerala, India.

## Rujukan


## Pautan luar

* "Saint Stephen, the First Martyr"

* Benedict XVI, "Reflection on the Life and Death of Saint Stephen"
* Colonnade Statue in St Peter's Square

* Santo Stefanus di ''Catholic Encyclopedia''